**Charlotte Ramsay Lennox** (født ca. 1730, død 4. januar 1804) var en engelsk forfatter og poet. Hun er kjent for *The Female Quixote* og for hennes tilknytning til Samuel Johnson, Joshua Reynolds, og Samuel Richardson, men hun hadde også en lang karriere og skrev poesi, prosa og drama.

Liv
---

Mye er uklart om Charlotte Ramsays unge år. Noen forskere, særlig amerikanske, vil hevde at hun var født i New York, og dermed er å betrakte som den første amerikanske romanforfatteren. En annen teori er at hun ble født i Gibraltar, og at faren var løytnant i den engelske marinen. Det er enighet om at hun oppholdt seg en periode i Nord-Amerika i oppveksten; sjøl antyder hun New York. 

I femtenårsalderen ble hun sendt til en tante i London for å gå på skole. I 1747 ble hun så gift med Alexander Lennox, en skotte som arbeidde for trykkeren William Strahan. Sammen med ham fikk hun to barn. Ekteskapet synes å ha vært ulykkelig nesten fra første stund, men skilsmissen lot vente på seg helt til en gang etter 1790. Charlotte Lennox ser ut til å ha levd i knapphet det meste av sitt liv. Sjøl om hun oppnådde å få noe støtte fra The Royal Literary Fund de siste åra, døde hun i armod i Westminster i 1804.

Skrift
------

Lennox til høyre med lut; framstiller de ni muser i Apollons tempel, maleri av Richard Samuel, 1778
Etter en kort og lite framgangsrik karriere ved scenen begynte hun å skrive, og oppnådde ganske raskt anerkjennelse fra tidas ledende litterære personligheter – Samuel Johnson, Henry Fielding og Samuel Richardson. 

Lennox gjorde seg bemerka på mange områder; hun ga ut romaner og skuespill, skrev for tidsskrifter og oversatte italiensk og fransk litteratur. Hun engasjerte seg også i litteraturvitenskapelig arbeid, og var den første som foretok en sammenliknende studie av Shakespeares kilder – *Shakespear Illustrated* (1753–54). Her brukte hun kilder på italiensk, latin, fransk og dansk, som hun oversatte og kommenterte. I åra 1760 og 1761 redigerte hun tidsskriftet *The Lady's Museum*. Her publiserte hun romanen *Sophia* som føljetong og skrev ellers om de forskjelligste emner – fra naturhistorie til barneoppdragelse.

Både i samtida og for ettertida var likevel Lennox mest kjent som romanforfatter. Den mest interessante av romanene hennes er nok *The Female Quixote* fra 1752. Den kvinnelige hovedpersonen likner sitt mer berømte spanske forlegg ved at hun har forlest seg på gamle romaner, og går ut i verden i den tro at virkeligheten er som dem. Ikke på ridderromaner, men på barokke franske 1600-tallsromaner. Slik lektyre var fortsatt utbredt blant bedrestilte unge damer, og romanen advarer mot hvor galt det kan gå dersom en ikke får en bedre forberedelse til voksenlivet enn slik lesning kan gi. Det hører med til historia at hovedpersonen innser sine feiltakelser, og deretter viser seg å besitte både fornuft og handlekraft. Boka fikk god mottakelse hos toneangivende kritikere – Henry Fielding påstod endog i sin *Covent Garden Journal* at den var bedre enn *Don Quixote*. 

Hennes største suksess som dramatiker var *Old City Manners* (1775) – en fartsfylt komedie med skipbrudd og folk ut og inn av fengslet. Alt i alt ble – og blir – Charlotte Lennox regna blant Storbritannias største kvinnelige forfattere i sitt århundre, sammen med Elizabeth Montagu, Hannah More og Elizabeth Carter.

Bibliografi
-----------

Forsiden til *The Female Quixote*, 1752
### Dikt

* *Poems on Several Occasions*. (1747)
* *The Art of Coquetry* (1750)

### Romaner

* *The Life of Harriot Stuart* (1751)
* *The Female Quixote or, the Adventures of Arabella* (1752)
* *Henrietta* (1758)
* *Sophia* (1762)
* *Euphemia* (1790)
* *Hermione or, The orphan sisters* (1791)

### Skuespill

* *Philander. A dramatic pastoral* (1758)
* *The Sister* (1769)
* *Old City Manners* (1775)

### Sakprosa

* *Shakespear Illustrated or, the Novels and Histories, on which the plays of Shakespear are founded, collected and translates from the original authors* (1753)
* *The Memoirs of the Countess of Berci* (1756)
* *The Lady's Museum* – tidsskrift (1760–61)

Referanser
----------

1. ↑   Korean Authority File, National Library of Korea ID KAC2018O1321[Hentet fra Wikidata]
2. 1 2   WeChangEd, www.wechanged.ugent.be[Hentet fra Wikidata]
3. 1 2   Brockhaus Enzyklopädie, Brockhaus Online-Enzyklopädie-id lennox-charlotte, besøkt 9. oktober 2017[Hentet fra Wikidata]
4. ↑   Enciclopedia delle donne, oppført som Charlotte Lennox Ramsay, Enciclopedia delle donne ID charlotte-lennox-ramsay, besøkt 9. oktober 2017[Hentet fra Wikidata]
5. ↑   Encyclopædia Britannica Online, Encyclopædia Britannica Online-ID biography/Charlotte-Lennox, besøkt 9. oktober 2017[Hentet fra Wikidata]
6. ↑   Autorités BnF, data.bnf.fr, besøkt 10. oktober 2015[Hentet fra Wikidata]
7. ↑  Charles Dudley Warner, red. (1897) (på en), *Library of the World's Best Literature*, Wikidata Q19098835,
8. ↑  ; *WeChangEd*.
9. ↑   LIBRIS, libris.kb.se, utgitt 4. oktober 2005, besøkt 24. august 2018[Hentet fra Wikidata]
10. ↑  ; *Autorités BnF*; besøksdato: 10. oktober 2015; BNF-ID: 12349847t.
11. ↑   *Tsjekkias nasjonale autoritetsdatabase*, NKC-identifikator xx0197182, Wikidata Q13550863,

Eksterne lenker
---------------

* Nettside for Charlotte Lennox ved Universitetet i Missouri
* Ruth Facer, «Charlotte (Ramsay) Lennox (c. 1729–1804)» hos *Chawton.org*
* *The Female Quixote*, fri e-bok i formatene PDF, PDB og LIT
* The Female Quixote, Volume 1 hos *LibriVox*, fri lydbok

Portal: Litteratur

|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC
 |